**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί Κτηνιατρικών Φαρμάκων και Φαρμακούχων Ζωοτροφών Νόμος του 2022»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Χρίστος Ορφανίδης |
| Ανδρέας Πασιουρτίδης | Λίνος Παπαγιάννης |
| Βαλεντίνος Φακοντής | Ηλίας Μυριάνθους |
| Κυριάκος Χατζηγιάννης | Χαράλαμπος Θεοπέμπτου |

Η Κοινοβουλευτική Επιτροπή Γεωργίας και Φυσικών Πόρων εξέτασε το πιο πάνω νομοσχέδιο σε δώδεκασυνεδρίες της, που πραγματοποιήθηκαν στο διάστημα από 10 Μαΐου 2022 μέχρι 12 Μαρτίου του 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, ο διευθυντής των Κτηνιατρικών Υπηρεσιών συνοδευόμενος από λειτουργούς της υπηρεσίας του, εκπρόσωποι του Τμήματος Γεωργίας και του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, των Φαρμακευτικών Υπηρεσιών του Υπουργείου Υγείας, της Νομικής Υπηρεσίας της Δημοκρατίας, του ΚΕΒΕ, του Παγκύπριου Συνδέσμου Εισαγωγέων και Διανομέων Κτηνιατρικών Φαρμάκων, του Παγκύπριου Συνδέσμου Βιομηχάνων και Εισαγωγέων Ζωοτροφών, Προσθετικών και Πρώτων Υλών Ζωοτροφών, του Κτηνιατρικού Συμβουλίου Κύπρου, του Παγκύπριου Κτηνιατρικού Συλλόγου και των αγροτικών οργανώσεων ΕΚΑ, ΠΕΚ και Παναγροτικός Σύνδεσμος.

Η ΟΕΒ, η Παγκύπρια Οργάνωση Ποιμνιοτρόφων, η Παγκύπρια Ένωση Ποιμένων, ο Παγκύπριος Οργανισμός Αγελαδοτρόφων (ΠΟΑ) Δημόσια Λτδ, η Ένωση Αγελαδοτρόφων Κύπρου, η Παγκύπρια Οργάνωση Αγελαδοτρόφων, ο Παγκύπριος Σύνδεσμος Χοιροτρόφων, ο Παγκύπριος Σύνδεσμος Πτηνοτρόφων, η Παγκύπρια Οργάνωση Αιγοπροβατοτρόφων, η Ομάδα Αιγοπροβατοτρόφων Λεμεσού «Ο Ποιμένας», η ΟΠΑ Ομάδα Παραγωγών Αιγοπροβατοτρόφων Λτδ, ο Μ-Παγκύπριος Οργανισμός Αιγοπροβατοτρόφων (Μ-ΠΟΑΙ ΛΤΔ), ο Σύνδεσμος Κτηνοτρόφων Πάφου, η Septica Ltd και οι αγροτικές οργανώσεις Νέα Αγροτική Κίνηση και Ευρωαγροτικός, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο πλαίσιο της εξέτασης του νομοσχεδίου παρευρέθηκε επίσης το μέλος της επιτροπής κ. Χαράλαμπος Πάζαρος.

Σκοπός του νομοσχεδίου είναι αφενός η θέσπιση νομοθεσίας για την εφαρμογή Ευρωπαϊκών Κανονισμών που αφορούν την παρασκευή, τη διάθεση στην αγορά και τη χρήση κτηνιατρικών φαρμάκων και φαρμακούχων ζωοτροφών και αφετέρου η κατάργηση των περί Κτηνιατρικών Φαρμακευτικών Προϊόντων (Έλεγχος Ποιότητας, Εγγραφή, Κυκλοφορία, Παρασκευή, Χορήγηση και Χρήση) Νόμων του 2006 έως 2011.

Σύμφωνα με τα στοιχεία που κατατέθηκαν ενώπιον της επιτροπής από τους εκπροσώπους του αρμόδιου υπουργείου:

1. με το νομοσχέδιο σκοπείται η βελτίωση του θεσμικού πλαισίου που διέπει την αδειοδότηση, την κυκλοφορία, την εμπορία, τη διάθεση, την παρασκευή και τη χρήση κτηνιατρικών φαρμάκων και φαρμακούχων ζωοτροφών,
2. για τη σύνταξη του νομοσχεδίου προηγήθηκε διαβούλευση με τους εμπλεκόμενους φορείς, οι εισηγήσεις των οποίων έτυχαν αξιολόγησης και αξιοποιήθηκαν από τις Κτηνιατρικές Υπηρεσίες για τη διαμόρφωση του υπό συζήτηση νομοσχεδίου.και
3. το Υπουργικό Συμβούλιο εξουσιοδότησε τον Υπουργό Γεωργίας, Αγροτικής Ανάπτυξης και Περιβάλλοντος να καταθέσει το εν λόγω νομοσχέδιο στη Βουλή των Αντιπροσώπων για ψήφιση και να προβεί σε οποιεσδήποτε τροποποιήσεις κρίνει σκόπιμες κατά το στάδιο επεξεργασίας του κειμένου από αυτήν, άνευ επαναφοράς στο Υπουργικό Συμβούλιο.

Ειδικότερα, οι πρόνοιες του νομοσχεδίου, όπως αυτό αρχικά κατατέθηκε στη Βουλή, διαλαμβάνουν μεταξύ άλλων τα ακόλουθα:

1. Την ίδρυση Συμβουλίου Κτηνιατρικών Φαρμάκων, τη σύνθεση και τις εξουσίες

του.

1. Τον ορισμό και τις εξουσίες του εφόρου.
2. Τις προϋποθέσεις και τη διαδικασία έκδοσης άδειας κυκλοφορίας κτηνιατρικών φαρμάκων.
3. Τη χονδρική πώληση κτηνιατρικών φαρμάκων.
4. Τη συλλογή και διάθεση αποβλήτων κτηνιατρικών φαρμάκων.
5. Τον διορισμό και τις εξουσίες των εντεταλμένων επιθεωρητών.
6. Την επιβολή διοικητικών προστίμων.
7. Αδικήματα και ποινές.

Οι εκπρόσωποι των Φαρμακευτικών Υπηρεσιών του Υπουργείου Υγείας, του Τμήματος Περιβάλλοντος και του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος δήλωσαν ότι συμφωνούν με τις πρόνοιες του νομοσχεδίου.

Ο Παγκύπριος Κτηνιατρικός Σύλλογος, τόσο προφορικά όσο και σε γραπτό υπόμνημα που υπέβαλε στην επιτροπή, εισηγήθηκε την τροποποίηση του νομοσχεδίου, ώστε να δημιουργηθεί ειδικό μητρώο στο οποίο να εγγράφονται οι έμποροι λιανικής πώλησης κτηνιατρικών φαρμάκων και όσοι εμπορεύονται λιανικώς κτηνιατρικά φάρμακα. Επιπρόσθετα, συμφώνησε με την προτεινόμενη σύσταση του Συμβουλίου Κτηνιατρικών Φαρμάκων στο οποίο συμμετέχουν και δύο ιδιώτες εγγεγραμμένοι κτηνίατροι που υποδεικνύονται από το Κτηνιατρικό Συμβούλιο Κύπρου, επισημαίνοντας ότι σε αντίστοιχα συμβούλια φαρμάκων στη Δημοκρατία συμμετέχουν ιδιώτες, αναφέροντας ως παράδειγμα το Συμβούλιο Γεωργικών Φαρμάκων, στο οποίο συμμετέχει ιδιώτης γεωπόνος ο οποίος διορίζεται από το Συμβούλιο Γεωπόνων, και το Συμβούλιο Ανθρώπινων Φαρμάκων, στη σύνθεση του οποίου συμμετέχουν τόσο ιδιώτες γιατροί όσο και ιδιώτες φαρμακοποιοί.

Σημειώνεται ότι ο εκπρόσωπος του Κτηνιατρικού Συμβουλίου Κύπρου ενημέρωσε τόσο γραπτώς όσο και προφορικά την επιτροπή ότι συμφωνεί και υιοθετεί πλήρως τις θέσεις του Παγκύπριου Κτηνιατρικού Συλλόγου.

Ο εκπρόσωπος του Παγκύπριου Συνδέσμου Εισαγωγέων και Διανομέων Κτηνιατρικών Φαρμάκων αρχικά επισήμανε ότι η διαβούλευση που προηγήθηκε της ετοιμασίας του νομοσχεδίου δεν ήταν η ενδεδειγμένη, αφού ούτε επαρκής ούτε ουσιαστική ήταν. Επιπροσθέτως, σε υπόμνημα που απέστειλε στην επιτροπή, εξέφρασε τη διαφωνία του αναφορικά με την προτεινόμενη σύνθεση του Συμβουλίου Κτηνιατρικών Φαρμάκων και ειδικότερα για τη συμμετοχή στο εν λόγω συμβούλιο δύο εγγεγραμμένων ιδιωτών κτηνιάτρων που υποδεικνύονται από το Κτηνιατρικό Συμβούλιο Κύπρου. Συναφώς, εισηγήθηκε όπως η σύνθεση του εν λόγω συμβουλίου παραμείνει ως αυτή προβλέπεται στον υπό κατάργηση νόμο. Προς υποστήριξη της άποψής του ο ίδιος εκπρόσωπος δήλωσε ότι η λιανική πώληση κτηνιατρικών φαρμάκων από κτηνιατρικές κλινικές και ιδιώτες κτηνίατρους και η ταυτόχρονη συμμετοχή αυτών στο Συμβούλιο Κτηνιατρικών Φαρμάκων δημιουργεί σύγκρουση οικονομικών και άλλων συμφερόντων με ενδεχόμενο την παραβίαση των αρχών της αμεροληψίας, ανεξαρτησίας και διαφάνειας από τις οποίες θα πρέπει να διέπονται οι αποφάσεις του συμβουλίου αυτού.

Ο εκπρόσωπος του Παγκύπριου Συνδέσμου Βιομηχάνων και Εισαγωγέων Ζωοτροφών, Προσθετικών και Πρώτων Υλών Ζωοτροφών συμφώνησε με τον εκπρόσωπο του Παγκύπριου Συνδέσμου Εισαγωγέων και Διανομέων Κτηνιατρικών Φαρμάκων, επαναλαμβάνοντας τη διαφωνία του για τη συμμετοχή ιδιωτών κτηνιάτρων στο υπό ίδρυση Συμβούλιο Κτηνιατρικών Φαρμάκων. Επιπρόσθετα ενημέρωσε την επιτροπή ότι στο Συμβούλιο Ζωοτροφών και Προσθετικών των Ζωοτροφών δεν υπάρχουν μέλη που προέρχονται από τον ιδιωτικό τομέα.

Ο εκπρόσωπος του ΚΕΒΕ ανέφερε ότι η δημόσια διαβούλευση που προηγήθηκε της ετοιμασίας του νομοσχεδίου ήταν ελλιπής και ως εκ τούτου ζήτησε να επαναληφθεί εκ νέου. Επίσης, ανέφερε ότι το ΚΕΒΕ συμφωνεί με τις θέσεις του Παγκύπριου Συνδέσμου Εισαγωγέων και Διανομέων Κτηνιατρικών Φαρμάκων και του Παγκύπριου Συνδέσμου Βιομηχάνων και Εισαγωγέων Ζωοτροφών, Προσθετικών και Πρώτων Υλών Ζωοτροφών, οι οποίοι είναι μέλη του.

Στη βάση των πιο πάνω παρατηρήσεων και επιφυλάξεων, ο πρόεδρος της επιτροπής κάλεσε τους εκπροσώπους των Κτηνιατρικών Υπηρεσιών να προβούν εκ νέου σε διαβούλευση με τους εμπλεκόμενους φορείς, ώστε να εξετάσουν τις πρόνοιες του νομοσχεδίου λαμβάνοντας υπόψη τα πιο πάνω.

Στο πλαίσιο της επανεξέτασης του νομοσχεδίου με όλους τους εμπλεκόμενους φορείς, ο διευθυντής των Κτηνιατρικών Υπηρεσιών ενημέρωσε γραπτώς την επιτροπή ότι προέκυψαν επιμέρους συγκλίσεις επί των εισηγήσεων για τροποποίηση του νομοσχεδίου, οι οποίες υιοθετήθηκαν από τις Κτηνιατρικές Υπηρεσίες και ενσωματώθηκαν στο κείμενο του νομοσχεδίου. Ωστόσο, όπως ο ίδιος ενημέρωσε την επιτροπή, δεν υπήρξε συμφωνία ή/και σύγκλιση απόψεων αναφορικά με την προτεινόμενη σύνθεση του Συμβουλίου Κτηνιατρικών Φαρμάκων. Προς υποστήριξη της άποψής του υπέβαλε στην επιτροπή σχετικό υπόμνημα καταγράφοντας τους λόγους για τους οποίους είναι θεμιτό και ορθό να συμμετέχουν στο Συμβούλιο Κτηνιατρικών Φαρμάκων ιδιώτες κτηνίατροι που υποδεικνύονται από το Κτηνιατρικό Συμβούλιο Κύπρου, απορρίπτοντας έντονα και κατηγορηματικά το επιχείρημα για ύπαρξη οποιασδήποτε σύγκρουσης συμφερόντων ή/και παραβίασης των αρχών της διαφάνειας και της ανεξαρτησίας.

Ακολούθως, το Υπουργείο Γεωργίας, Αγροτικής Ανάπτυξης και Περιβάλλοντος υπέβαλε στην επιτροπή αναθεωρημένο κείμενο του νομοσχεδίου στο οποίο περιλαμβάνονται, εκτός από τα πιο πάνω, τροποποιήσεις για αποσαφήνιση προνοιών, προσθήκη νέων προνοιών, ώστε να καταστεί αποτελεσματικότερη η εφαρμογή του, και διαγραφή της πρόνοιας που αφορά τη συμμετοχή ιδιωτών εγγεγραμμένων κτηνιάτρων στο Συμβούλιο Κτηνιατρικών Φαρμάκων.

Αναφορικά με την εν λόγω διαγραφή της σχετικής πρόνοιας, σε επιστολή του, ημερομηνίας 1ης Αυγούστου 2022, ο τότε Υπουργός Γεωργίας, Αγροτικής Ανάπτυξης και Περιβάλλοντος ανέφερε ότι οι ισχυρισμοί του Παγκύπριου Συνδέσμου Εισαγωγέων και Διανομέων Κτηνιατρικών Φαρμάκων για ενδεχόμενη σύγκρουση συμφερόντων λόγω της συμμετοχής δύο ιδιωτών εγγεγραμμένων κτηνιάτρων στο προτεινόμενο με το νομοσχέδιο Συμβούλιο Κτηνιατρικών Φαρμάκων εγείρουν ανησυχίες που δεν μπορούν να παραγνωριστούν, κάνοντας ιδιαίτερη αναφορά στο υφιστάμενο Συμβούλιο Κτηνιατρικών Φαρμακευτικών Προϊόντων, στο οποίο μετέχουν πέντε κρατικοί κτηνίατροι χωρίς να παρατηρούνται θέματα δυσλειτουργίας ή αδυναμίας στις εργασίες του που να επιβάλλουν διαφοροποίηση της υφιστάμενης κατάστασης.

Στο στάδιο της περαιτέρω εξέτασης επί του αναθεωρημένου νομοσχεδίου από την επιτροπή και λαμβανομένων υπόψη επιπρόσθετων παρατηρήσεων των μελών της επιτροπής και των εμπλεκόμενων φορέων, το αρμόδιο υπουργείο υπέβαλε σειρά αναθεωρημένων κειμένων στη βάση αλλεπάλληλων παρατηρήσεων, τα οποία ενοποιήθηκαν σε ενιαίο τελικό αναθεωρημένο κείμενο στο οποίο περιλαμβάνονται οι ακόλουθες μεταξύ άλλων τροποποιήσεις:

1. Προσθήκη του όρου «αρμόδια αρχή» και του ορισμού της.
2. Προσθήκη του όρου και του ορισμού «έφορος», ώστε, εκτός από τον διευθυντή των Κτηνιατρικών Υπηρεσιών, να περιληφθεί και εξουσιοδοτημένος από αυτόν κτηνιατρικός λειτουργός ή κτηνιατρικός φαρμακοποιός. Περαιτέρω, διασαφηνίζεται ότι ο έφορος αποτελεί το σημείο επαφής/αναφοράς και επικοινωνίας με την Ευρωπαϊκή Ένωση και τους άλλους σχετικούς οργανισμούς (εθνικούς ή/και διεθνείς) που έχουν σχέση με τα κτηνιατρικά φάρμακα και τις φαρμακούχες ζωοτροφές.
3. Δυνατότητα του εφόρου να συλλέγει και να αξιολογεί τα πληροφοριακά στοιχεία που υποβάλλονται όσον αφορά τις εξαγωγές φαρμακούχων ζωοτροφών και ενδιάμεσων προϊόντων, σε αντικατάσταση της δυνατότητας να εξετάζει, εγκρίνει ή/και να απορρίπτει αιτήματα σχετικά με τις εν λόγω εξαγωγές.
4. Υποχρέωση του εφόρου να αιτιολογεί κάθε απόφασή του και να την κοινοποιεί γραπτώς στον ενδιαφερόμενο.
5. Ίδρυση του Συμβουλίου Κτηνιατρικών Φαρμάκων δυνάμει του υπό εξέταση νομοσχεδίου και όχι με απόφαση του Υπουργικού Συμβουλίου.
6. Παροχή εξουσίας στο Συμβούλιο Κτηνιατρικών Φαρμάκων να χορηγεί άδεια κυκλοφορίας κτηνιατρικών φαρμάκων, άδεια χονδρικής πώλησης κτηνιατρικών φαρμάκων, άδεια παράλληλης εμπορίας κτηνιατρικών φαρμάκων, καθώς και εξουσία να καθορίζει τις διαδικασίες και τους όρους έγκρισης κλινικών δοκιμών κτηνιατρικών φαρμάκων.
7. Παροχή εξουσίας στο Συμβούλιο Κτηνιατρικών Φαρμάκων για τροποποίηση των αδειών που χορηγεί.
8. Διαγραφή της πρόνοιας που προβλέπει την εξουσία του συμβουλίου να διαγράφει από τα μητρώα πρόσωπα που δεν πληρούν τις απαιτήσεις του νόμου.
9. Παροχή εξουσίας στο Συμβούλιο Κτηνιατρικών Φαρμάκων να εγκρίνει ή να απορρίπτει καταχωρήσεις που αφορούν την εισαγωγή, παρασκευή και διανομή δραστικών ουσιών που χρησιμοποιούνται ως αρχικά υλικά σε κτηνιατρικά φάρμακα.
10. Δυνατότητα του Συμβουλίου Κτηνιατρικών Φαρμάκων να εξουσιοδοτεί τον έφορο να ασκεί οποιαδήποτε εξουσία αυτού.
11. Υποχρέωση του εφόρου για τήρηση των ακόλουθων μητρώων:

α. Αδειών παράλληλης εμπορίας κτηνιατρικών φαρμάκων.

β. Εμπορίας λιανικής πώλησης εγκεκριμένων κτηνιατρικών φαρμάκων.

γ. Τροποποιήσεων αδειών κυκλοφορίας εγκεκριμένων κτηνιατρικών φαρμάκων.

δ. Παρασκευαστών και διανομέων φαρμακούχων ζωοτροφών και ενδιάμεσων προϊόντων.

1. Προσθήκη πρόνοιας για γενικές απαγορεύσεις.
2. Εξαίρεση από την υποχρέωση συμμετοχής σε εξετάσεις για απόκτηση δικαιώματος άσκησης χονδρικής πώλησης των εγγεγραμμένων κτηνιάτρων και των προσώπων που αποδεδειγμένα ασκούσαν δραστηριότητες χονδρικής πώλησης κατά την ημερομηνία έναρξης της ισχύος του ψηφισθησομένου νόμου.
3. Επιβολή διοικητικού προστίμου από το Συμβουλίου Κτηνιατρικών Φαρμάκων αντί από τον διευθυντή των Κτηνιατρικών Υπηρεσιών.
4. Δυνατότητα του Συμβουλίου Κτηνιατρικών Φαρμάκων να ανακαλεί ή αναστέλλει άδειες, σε περίπτωση που, παρά τις επιβαλλόμενες υποδειχθείσες διορθωτικές ενέργειες στις οποίες ο κάτοχος άδειας όφειλε να συμμορφωθεί, διαπιστωθεί επαναλαμβανόμενη παραβίαση των προνοιών του ψηφισθησομένου νόμου και των Ευρωπαϊκών Κανονισμών.
5. Υποβολή ιεραρχικής προσφυγής στον Υπουργό Γεωργίας, Αγροτικής Ανάπτυξης και Περιβάλλοντος αντί στο Συμβούλιο Κτηνιατρικών Φαρμάκων.
6. Διαγραφή της πρόνοιας που προβλέπει τη δυνατότητα έκδοσης κανονισμών για τον καθορισμό συστήματος συλλογικής αποκομιδής απορριμμάτων για αχρησιμοποίητα ή ληγμένα κτηνιατρικά φάρμακα, φαρμακούχες ζωοτροφές ή/και ενδιάμεσα προϊόντα.
7. Διαγραφή του άρθρου που προβλέπει την έκδοση διαταγμάτων.
8. Διαγραφή προνοιών το περιεχόμενο των οποίων προβλέπεται στον Ευρωπαϊκό Κανονισμό ο οποίος έχει άμεση εφαρμογή στο εθνικό δίκαιο.

Ο εκπρόσωπος του Παγκύπριου Κτηνιατρικού Συλλόγου, τοποθετούμενος επί του τελικού αναθεωρημένου κειμένου του νομοσχεδίου, τόσο γραπτώς όσο και προφορικά, διαφώνησε έντονα με τη διαγραφή της πρόνοιας που προβλέπει τη συμμετοχή των δυο ιδιωτών εγγεγραμμένων κτηνίατρων από το Συμβούλιο Κτηνιατρικών Φαρμάκων.

Σημειώνεται ότι η επιτροπή, με τη σύμφωνη γνώμη του Υπουργείου Γεωργίας, Αγροτικής Ανάπτυξης και Περιβάλλοντος, αποφάσισε όπως τροποποιήσει περαιτέρω τις πρόνοιες του νομοσχεδίου, ώστε να αντικατασταθεί η αρμόδια αρχή με συμβούλιο, το οποίο θα αποτελεί την αρμόδια αρχή για την εφαρμογή του προτεινόμενου νόμου, των δυνάμει αυτού εκδιδόμενων κανονισμών, καθώς και των σχετικών ευρωπαϊκών κανονισμών.

Σημειώνεται περαιτέρω ότι κατά τον νομοτεχνικό έλεγχο του νομοσχεδίου επήλθαν επί του κειμένου του επιμέρους, νομοτεχνικής φύσεως, βελτιώσεις των προνοιών του.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Συναγερμού επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

2. Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και τα μέλη της επιτροπής βουλευτές του Εθνικού Λαϊκού Μετώπου, της ΕΔΕΚ Σοσιαλιστικό Κόμμα και του Κινήματος Οικολόγων-Συνεργασία Πολιτών, τάχθηκαν υπέρ της ψήφισης του νομοσχεδίου σε νόμο όπως αυτό έχει τροποποιηθεί σύμφωνα με τα πιο πάνω.

Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων, υποβάλλει την παρούσα έκθεσή της για σκοπούς λήψης τελικής απόφασης επί του νομοσχεδίου κατά τη συζήτησή του ενώπιον της ολομέλειας του σώματος.

2 Απριλίου 2024

ΚλΧ/ΜΧ/ΜΓ/ΧΜ

(Aρ. Φακ.: 23.01.063.074-2022)